Endnu et røveri i Aldi i Farsø. En yngre gerningsmand truede med kniv. Det er tredje røveri i butikken på få måneder.

Farsø har de seneste måneder været hårdt ramt af røverier. Aldi er blevet udsat for røveri tre gange, mens byens Fakta også har været udsat for et røveri. - Vi efterlyser gerningsmanden. Faktisk er ingen af røverierne i Aldi blevet opklaret. Det vil være rart med henvendelser fra borgere, der har set noget, siger vagtchef hos Nordjyllands Politi Åge Pedersen. Det var en høj og tynd mand, der kom ind i butikken på Holmevej omkring klokken 20 og truede ekspedienten med kniv. Der blev kun udleveret et mindre beløb. - Ved alle røverierne i Aldi den seneste tid, er der blevet truet med kniv, og derfor kan der nemt være tale om samme gerningsmand, siger Åge Pedersen til TV2/Nord. Gerningsmanden fra røveriet tirsdag aften bliver beskrevet som værende dansk. Han er cirka 185 centimeter høj, iført sort jakke, rød hættetrøje og blå bukser. - Han løb mod vandtårnet i Farsø efter røveriet, hvor politiet nu leder efter ham, og han er altså bevæbnet med en kniv, fortæller vagtchef Aage Pedersen. Folk med oplysninger kan kontakte Nordjyllands Politi på telefon 114.